മുദ്രപ്പത്ര ക്ഷാമം: ആനുകൂല്യങ്ങള്ക്കു അപേക്ഷിക്കാന് കര്ഷകര്ക്കു വെല്ലുവിളി ഒറ്റപ്പാലം : മുദ്രപ്പത്രങ്ങള്ക്ക് ക്ഷാമം നേരിട്ടതോടെ കാര്ഷികമേഖലയിലും പ്രതിസന്ധി രൂപപ്പെട്ടിരിക്കുകയാണ്. ഒന്നാം വിളയുടെ കാര്ഷികാനുകൂല്യങ്ങള്ക്ക് അപേക്ഷിക്കേണ്ട സമയത്താണ് മാസങ്ങളായി മുദ്രപ്പത്രങ്ങള്ക്ക് ക്ഷാമം നേരിടുന്നത്. ഏറെ ആവശ്യക്കാരുള്ള 50, 100, 200 രൂപകളുടെ മുദ്രപ്പത്രങ്ങളാണ് കിട്ടാനില്ലാത്തത്. പാട്ടക്കരാറിലൂടെ ഒന്നാംവിള കൃഷിയിറക്കുന്ന കര്ഷകര്ക്ക് ആനുകൂല്യങ്ങള് ലഭിക്കണമെങ്കില് 200 രൂപയുടെ മുദ്രപ്പത്രത്തില് തയ്യാറാക്കിയ കരാര് ആവശ്യമാണ്. 200 ഇല്ലാത്തപ്പോള് നാല് അന്പതിന്റെയോ രണ്ട് നൂറിന്റെയോ മുദ്രപ്പത്രങ്ങളാണ് ഉപയോഗിക്കാറുള്ളത്. എന്നാല്, വെണ്ടര്മാരുടെ പക്കല് 500, 1000 രൂപകളുടെ മുദ്രപ്പത്രങ്ങള് മാത്രമാണുള്ളത്. വിള സബ്സിഡിക്ക് അപേക്ഷിക്കാനുള്ള കാലാവധി മുദ്രപ്പത്രങ്ങളുടെ ക്ഷാമവും കോവിഡ് വ്യാപനവും കണക്കിലെടുത്ത് 31 വരെ നീട്ടിയിട്ടുണ്ട്. കാലാവധി അവസാനിക്കാന് രണ്ട് ദിവസങ്ങള് ബാക്കി നില്ക്കെ മുദ്രപ്പത്രങ്ങള് കിട്ടാനില്ലാത്തത് വായ്പയെടുത്തും മറ്റും ഒന്നാം വിളയിറക്കിയവരെ പ്രതികൂലമായി ബാധിക്കും. തദ്ദേശസ്വയംഭരണസ്ഥാപനങ്ങള്, പാസ്പോര്ട്ട് ഓഫീസുകള്, വിദ്യാഭ്യാസസ്ഥാപനങ്ങള് എന്നിവയുമായി ബന്ധപ്പെട്ട മിക്ക ആവശ്യങ്ങള്ക്കും മുദ്രപ്പത്രം നിര്ബന്ധമാണ്. ജനനമരണ സര്ട്ടിഫിക്കറ്റുകള്, സ്കൂള് സര്ട്ടിഫിക്കറ്റുകള്, അഫിഡവിറ്റുകള്, ബാങ്ക് വായ്പകള് തുടങ്ങി സാധാരണക്കാരെ ബാധിക്കുന്ന ആവശ്യങ്ങള്ക്ക് 100, 50, 20 രൂപയുടെ മുദ്രപത്രങ്ങളാണ് വേണ്ടത്. വാടകക്കരാറിനും ലൈഫ് മിഷന് വീടിന്റെ ഉടന്പടിക്കും 200 രൂപയുടെ മുദ്രപ്പത്രമാണ് ഉപയോഗിക്കേണ്ടത്. എന്നാല്, ഇതിനെല്ലാം 500 രൂപയുടെ മുദ്രപ്പത്രം ഉപയോഗിക്കേണ്ട ഗതികേടിലാണ് സാധാരണക്കാര്. 500 രൂപയുടെ മുദ്രപ്പത്രം എല്ലാ വെണ്ടര്മാരുടെയും ആധാരം എഴുത്തുകാരുടെയും പക്കല് സുലഭമല്ലാത്തതിനാല് അത്യാവശ്യഘട്ടങ്ങളില് 1000 രൂപയുടെ മുദ്രപ്പത്രവും ഉപയോഗിക്കേണ്ടിവരുന്നുണ്ട്. സെന്ട്രല് ഡിപ്പോയില് ജീവനക്കാരുടെ എണ്ണക്കുറവുമൂലം തരം തിരിക്കല് നടക്കാത്തതാണ് പ്രശ്നമെന്ന് ജില്ലാ ട്രഷറി അധികൃതര് അറിയിച്ചു. നാസിക്കിലെ പ്രസില് നിന്നുള്ള പത്രങ്ങളുടെ വരവും കുറഞ്ഞു. മുദ്രപത്രക്ഷാമം ഓഗസ്റ്റ് ആദ്യവാരത്തോടെ പരിഹരിക്കുമെന്നു അധികൃതര് അറിയിച്ചു. എന്നാല് ഇക്കാര്യവും കണ്ടറിയണം.